CELEX: 32022D0073
Language: ro
Date: 2022-01-18 00:00:00
Title: Decizia de punere în aplicare (UE) 2022/73 a Consiliului din 18 ianuarie 2022 de modificare a Deciziei de punere în aplicare (UE) 2018/1490 în ceea ce privește autorizarea Ungariei de a aplica în continuare măsura specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

19.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 12/148
               
            
         DECIZIA DE PUNERE ÎN APLICARE (UE) 2022/73 A CONSILIULUI
         din 18 ianuarie 2022
         de modificare a Deciziei de punere în aplicare (UE) 2018/1490 în ceea ce privește autorizarea Ungariei de a aplica în continuare măsura specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     În temeiul articolului 287 punctul 12 din Directiva 2006/112/CE, Ungaria poate scuti de plata taxei pe valoarea adăugată (TVA) persoanele impozabile a căror cifră de afaceri anuală nu depășește echivalentul în moneda națională a sumei de 35 000 EUR, la cursul de schimb din ziua aderării sale.
                  
               
                     (2)
                  
                  
                     Prin Decizia de punere în aplicare (UE) 2018/1490 a Consiliului (2), Ungaria a fost autorizată să introducă o măsură specială de derogare de la articolul 287 din Directiva 2006/112/CE pentru a scuti de la plata TVA persoanele impozabile a căror cifră de afaceri anuală nu depășește echivalentul în moneda națională al sumei de 48 000 EUR, la cursul de schimb din ziua aderării sale la Uniune, fie până la 31 decembrie 2021, fie până la data intrării în vigoare a unei directive care modifică dispozițiile articolelor 281-294 din Directiva 2006/112/CE, aplicându-se data care survine prima (denumită în continuare „măsura specială”).
                  
               
                     (3)
                  
                  
                     Prin scrisoarea din 19 aprilie 2021, Ungaria a înaintat o cerere Comisiei prin care solicita autorizarea de a aplica în continuare măsura specială până la 31 decembrie 2024, aceasta fiind data până la care statele membre trebuie să transpună Directiva (UE) 2020/285 a Consiliului (3), care prevede norme simplificate în materie de TVA pentru întreprinderile mici. Directiva menționată permite, de asemenea, statelor membre să scutească persoanele impozabile a căror cifră de afaceri anuală la nivel de stat membru nu depășește plafonul de 85 000 EUR sau echivalentul în moneda națională.
                  
               
                     (4)
                  
                  
                     În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea depusă de Ungaria celorlalte state membre prin scrisoarea din 28 iunie 2021. Prin scrisoarea din 29 iunie 2021, Comisia a înștiințat Ungaria că deține toate informațiile necesare pentru evaluarea cererii.
                  
               
                     (5)
                  
                  
                     Măsura specială este în concordanță cu Directiva (UE) 2020/285, care urmărește să reducă costurile de asigurare a conformității în materie de TVA pentru întreprinderile mici, denaturările concurenței atât la nivel național, cât și la nivelul Uniunii, precum și impactul negativ al tranziției de la scutire la impozitare (efectul de plafon). Aceasta urmărește, de asemenea, să faciliteze respectarea normelor de către întreprinderile mici, precum și monitorizarea efectuată de autoritățile fiscale. Plafonul de 48 000 EUR este în concordanță cu noul plafon pentru scutiri stabilit în Directiva (UE) 2020/285.
                  
               
                     (6)
                  
                  
                     Măsura specială va rămâne opțională pentru persoanele impozabile. Persoanele impozabile pot opta în continuare pentru regimul normal de TVA în temeiul articolului 290 din Directiva 2006/112/CE.
                  
               
                     (7)
                  
                  
                     Conform informațiilor furnizate de Ungaria, măsura specială va avea doar un efect neglijabil asupra valorii totale a încasărilor din impozite ale Ungariei colectate în stadiul consumului final.
                  
               
                     (8)
                  
                  
                     După intrarea în vigoare a Regulamentului (UE, Euratom) 2021/769 al Consiliului (4), Ungaria nu va efectua niciun calcul de compensare în ceea ce privește declarația privind resursele proprii provenite din TVA pentru exercițiul financiar 2021 și ulterior.
                  
               
                     (9)
                  
                  
                     Dat fiind impactul pozitiv al măsurii speciale în ceea ce privește simplificarea obligațiilor în materie de TVA prin reducerea sarcinii administrative și a costurilor de asigurare a conformității pentru întreprinderile mici și pentru autoritățile fiscale, precum și lipsa oricărui impact major asupra veniturilor totale din TVA generate, Ungaria ar trebui să fie autorizată să aplice măsura specială pentru o perioadă suplimentară.
                  
               
                     (10)
                  
                  
                     Autorizația de a aplica măsura specială ar trebui să fie limitată în timp. Termenul ar trebui să fie suficient pentru a permite evaluarea eficacității și a caracterului adecvat al plafonului. În plus, în temeiul articolului 3 alineatul (1) din Directiva (UE) 2020/285, statele membre trebuie să adopte și să publice, până la 31 decembrie 2024, actele cu putere de lege și actele administrative necesare pentru a se conforma articolului 1 din directiva respectivă și trebuie să le aplice de la 1 ianuarie 2025. Prin urmare, este oportun ca Ungaria să fie autorizată să aplice măsura specială până la 31 decembrie 2024.
                  
               
                     (11)
                  
                  
                     Pentru a se evita efectele perturbatoare, Ungariei ar trebui să i se permită să aplice măsura specială fără întrerupere. Prin urmare, autorizația solicitată ar trebui să fie acordată cu efect de la 1 ianuarie 2022, pentru a asigura continuitatea cu dispozițiile aplicate anterior prevăzute în Decizia de punere în aplicare (UE) 2018/1490.
                  
               
                     (12)
                  
                  
                     Prin urmare, Decizia de punere în aplicare (UE) 2018/1490 ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 2 din Decizia de punere în aplicare (UE) 2018/1490 se înlocuiește cu următorul text:
            
               
                  „Articolul 2
                  Prezenta decizie se aplică de la 1 ianuarie 2019 până la 31 decembrie 2024.”
               
            
         
         
            Articolul 2
            Prezenta decizie produce efecte de la data notificării.
         
         
            Articolul 3
            Prezenta decizie se adresează Ungariei.
         
         
            Adoptată la Bruxelles, 18 ianuarie 2022.
            
               
                  Pentru Consiliu
               
               
                  Președintele
               
               B. LE MAIRE
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38).
         
            (3)  Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
         
            (4)  Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată (JO L 165, 11.5.2021, p. 9).